Kveldens Grand Prix-låter anmeldt: - Sirkus Eliassen er dårligst
(Låtskriver: Bjørn Alexander Brem) Må medgi at jeg er vedvarende skeptisk til godt voksne folk som driver med gotisk rock, men denne er passabel nok. En sau i ulveklær, egentlig: snill poplåt omkranset av dunkel vokal og de letteste metalgitarene du får kjøpt for penger.(Låtskrivere: Ina Wroldsen/Quiz & Larossi) 16-årige Adelén er i gode profesjonelle hender, med flere Tone Damli-støttespillere i ryggen. Damli har imidlertid aldri laget noe så sprettent som dette; en stampende latinopop-banger som oser av overskudd og glede.(Låtskriver: Malin Pettersen) Malin Pettersen er noe såpass sjeldent som en eks-«Idol»-deltager som opptrer i Grand Prix uten at det fremstår altfor desperat. Med bluegrassbandet sitt byr hun på en tidvis elskelig liten trudelutt; litt for lettvektig, men absolutt fin.(Låtskrivere: Fredrik Borgen/Gaute Ormåsen/Jesper Borgen) Historiens første norske «Idol»-toer har satset hardt på middelmådighet i ti års tid nå. Ormåsen synger fortsatt fagert, men kjølig dansepop med a-ha-aspirasjoner som det vi hører her fikser Donkeyboy bedre. For lite temperatur.(Låtskrivere: Anine Stang/Mattias Frändä/Johan Åsgärde) Anine Stang har en av den moderne pophistoriens mest trøstesløse karriérer, men når en uventet formtopp her. Ultra-amerikansk poprock på steroider er fortsatt hennes greie, i en sang som scorer på humør og snubler i lyrisk tøv.(Låtskrivere: Winta/Beyond 51) Det forhenværende R&B-håpet Winta har fått med seg «Haba Haba»-låtskrivere, og summen blir utvilsomt mindre enn bestanddelene skulle tilsi. Steril, dørgende kjedelig dansepop som frir til klubbfolket og faller helt gjennom.(Låtskrivere: Magnus Eliassen/Erik Eliassen) Brødrene Eliassen har tidligere balansert mellom det sjarmerende og det tåpelige. Her ramler de pladask ned på sistnevnte. Med en plump, ulende usexy låt der latinorytmer, balkanlyd, revyhumor, nordnorsk «rap» og falsettsang slåss om å gjøre mest skade. Hat. THOMAS TALSETH
I kveld går siste delfinale i årets Grand Prix. VGs anmelder synes at forhåndsfavorittene Sirkus Eliassen stiller med det dårligste bidraget.